Ascensô de Quéssi

L'ascensô de Quéssi o l'é 'n inpiànto de traspòrto funicolâre verticâ pùblico da çitæ de Zêna. O l'é 'n scistêma asæ modèrno, o prìmmo in Itàlia e tra i pöchi a-o móndo a svilupâse in sce 'na dóggia pendénsa, ch'o l'é intròu in servìçio inte l'ànno 2015.

 Stöia 
O progètto de l'inpiànto o remónta a-o 2004, realizòu con l'òbietîvo de contrastâ 'na scitoaçión urbanìstica asæ crìtica inta zöna. A costruçión de l'ascensô a l'é stæta finançiâ da-o Comùn de Zêna e da-a Región Ligùria, pe'n cósto totâle de 5 milioìn de éori. I travàggi són stæti apaltæ a l'inpréiza Maspero Elevatori, socjêtæ specializâ inte quésto tîpo de soluçioìn.

Finîa a sò costruçión, into 2014 l'inpiànto o l'é stæto consegnòu a l'AMT, a quæ a contròlla i âtri scistêmi de montâ inta çitæ. Prezentòu a-a stànpa a-i 21 de zenâ do 2015, l'ascensô o l'é intròu in servìçio, sôlo pe-i giórni d'êuvéi, a-i 8 de màzzo de quéllo ànno.

 Caraterìstiche 
L'ascensô, formòu da 'na sôla gabìnn-a, o crôve 'na diferénsa d'altitùdine de 75,85 mêtri co-ina rànpa, caraterizâ da 'na dóggia pendénsa de 44,13° e pöi de 30,33° (a prìmma in Itàlia de sto tîpo chi), ch'a vêgne atraversâ inte ciù ò mêno çénto segóndi aprêuvo a 'na velocitæ d'ezercìçio de 1,3 m/s.

A gabìnn-a a l'à 'na capiénsa màscima de 25 pasagê, pe 'na portâ conplescîva de 300 pasagê ògni ôa. A sò inluminaçión, façilitâ da-e grénde vedrâte panoràmiche, e o sò scistêma de ventilaçión són alimentæ da di panélli solâri mìsci in sciô téito.

O camìn de l'ascensô, do tùtto inclûzo into quartê de Quéssi, o l'incoménsa da-a Stràdda Pinétti, in corispondénsa de 'na galerîa ch'a l'êa dêuviâ cómme rifùggio antiaério inti ànni da Segónda Goæra Mondiâle, riadatòu pe l'òcaxón cómme staçión de vàlle. Sciortîo a l'avèrto dòppo i prìmmi 27 mêtri e superòu 'n âtro tòcco in trincêa de 23 mêtri, a gabìnn-a a l'arîva inta fermâta d'intermêzo de Stràdda Portàssa, dónde a pàrte a segónda rànpa, ch'a l'arîva scìnn-a-a staçión superiôre de Stràdda Fontànn-aróssa, pe'n totâle de 131 mêtri de longhéssa.

 Nòtte 

 Bibliografîa 




 Vôxe corelæ 
 AMT

 Colegaménti estèrni 



Categorîa:Traspòrti de Zêna
Categorîa:Funicolâre‎
Categorîa:Ascensoî